Lørdag kulminerede tre dages konkurrencer, da vinderne til DM i skills i Høng blev kåret. Her blev det cementeret, at to af landets allerbedste murerlærlinge er nordjyder. Forventningerne til Daniel Krogh Jensen og Kristian Bak Hansen forud for DM i skills var høje. Deres egne forventninger var tårnhøje. - Jeg ligger i hvert fald i top-tre – det er jeg 100 på, siger en skråsikker Kristian Bak Hansen inden afgørelsen. Daniel Krogh Jensen følger op på drømmen. - Jeg håber også på en top-tre, siger han og fortsætter: Eller selvfølgelig håber jeg på en førsteplads, men top-tre er helt ok, for de andre er også rigtig rigtig dygtige. Lige ved og næsten Der hersker ikke nogen tvivl om, at en anden- og tredjeplads er en meget flot præstation, men de to nordjyder var alligevel lidt ærgerlige over at være så tæt på guldet uden at kunne tage det med hjem. - Der var lige et hjørne, der skulle have været lidt mere i lod, og så havde jeg vist ramt førstepladsen, kan jeg regne mig frem til, siger Daniel Krogh Jensen. Fra torsdag til lørdag har 67.000 personer været forbi Høng for at se eleverne fra erhvervsuddannelserne udfolde sig på scenen, og den oplevelse glemmer de to murere ikke lige foreløbigt. - Det har være rigtig stort at opleve det her. Det er ikke hver dag, man får lov til at prøve sådan noget, siger Daniel Krogh Jensen. En stolt mester De to murerlærlinge er begge ansat hos Hæstrup Murerforretning i Hjørring, og man kan roligt sige, at deres arbejdsgiver er tilfreds med resultatet. - Jeg er så mega stolt af dem begge to. Det er bare så godt klaret, siger Bjarne Thomsen, fra Hæstrup Murerforretning. De to murerlærlinge mener begge, at en god nats søvn skal gøre godt ovenpå de begivenhedsrige dage, men tiden er ikke til at vile på Laurbærene. Med sølvmedaljen har Kristian Bak Hansen nemlig kvalificeret sig til det uofficielle Europamesterskab i Ausburg, og træningen begynder allerede i uge 20.

Referat:
300 unge mennesker har gennem de sidste tre dage konkurreret om at blive kåret som Danmarks bedste til lige netop deres fag. To af konkurrencens store talenter kommer fra Nordjylland - og endda fra samme murerfirma.